b'\n_START_ARTICLE_\nIva Bre\xc5\xa1\xc4\x8dak\n_START_SECTION_\n\xc5\xbdivljenje in delo\n_START_PARAGRAPH_\nRodila se je v slovenski kme\xc4\x8dki dru\xc5\xbeini v kateri je bilo \xc5\xa1tirinajst otrok. Ljudsko \xc5\xa1olo je obiskovala v rojstnem kraju (1911-1918), nato pa triletno trgovsko \xc5\xa1olo v Portogruaru pri Benetkah, kjer je skupaj z bratom Mirom \xc5\xbeivela pri sestri Tei. Leta 1928 se je preselila v Milano. Semkaj je pri\xc5\xa1lo \xc5\xa1e ve\xc4\x8d njenih bratov in sester. Literarno je za\xc4\x8dela delovati \xc5\xbee leta 1923, ko so bili v Novi Reviji in \xc5\xbdenskem svetu objavljeni njeni prvi \xc4\x8dlanki s portreti sodobnikov ter o gospodinjstvu. Pomembni pa so njeni prozni teksti: novele in \xc4\x8drtice: npr. Mal\xc3\xb9, Dina ima prijatelja, Bela roka brez zapestnice, Njen obraz, \xc5\xbdivljenje matere Rozalije in drugi. Proti koncu 30-tih let 20. stoletja je Mohorjeva dru\xc5\xbeba v Gorici sprejela v program za redno knji\xc5\xbeno zbirko leta 1940 zbirko njenih novel, ki naj bi iz\xc5\xa1le pod naslovom Ogenj. Knjiga je imela posebno usodo: bila je tiskana junija 1940, vendar ni nikoli iz\xc5\xa1la ker to fa\xc5\xa1isti\xc4\x8dne oblasti niso dovolile. Ohranilo se je le nekaj izvodov, ostalo pa je tiskarna poslala v razrez za star papir. Ve\xc4\x8dje \xc5\xa1tevilo njenih rokopisov pa je bilo uni\xc4\x8denih ob bombardiranju Milana 20. oktobra 1944.'